Studente, sussies sterf in Jan Kempdorp-ongelukLize en Janke Coetzer. (Foto: Facebook / Magda Myburgh) Twee eerstejaarstudente aan die Noordwes-Universiteit in Potchefstroom is Saterdagaand saam met vier ander mense in ’n grubotsing naby Jan Kempdorp in die Noord-Kaap dood. Louis Jacobs, woordvoerder by die NWU, sê Janke Coetzer (19) was ’n inwoner van Wanda-dameskoshuis en het onderwys studeer. Odine Swanepoel (19), ’n BCom-student, was ’n inwoner van Vergeet-my-nie. Coetzer se tienersussie, Lize, is ook in die ongeluk dood. Nog twee passasiers van die Volkswagen Polo waarin Swanepoel en die Coetzer-sussies gery het, is beseer en tans in die hospitaal. Maroela Media het vroeër berig dat ongeluk omstreeks 19:45 op die N18 naby Jan Kempdorp plaasgevind het. Die Polo en ’n Hyundai Tucson het mekaar reg van voor getref. Die drie insittendes van die Hyundai is ook op die toneel dood. “Die NWU-gemeenskap is diep geraak deur die tragiese afsterwe van die twee studente. “As ’n hoëronderriginstansie is ons daartoe verbind om ’n groot rol te speel in die voorbereiding van jong mense vir die wêreld daarbuite. Om enige student te verloor, voel asof ons hulle gefaal het. Hulle sal werklik gemis word.” Jacobs sê die universiteit het reeds met berading begin vir die oorlede studente se vriende en medestudente in hul onderskeie koshuise. Verskeie mense het intussen huldeblyke aan die slagoffers op sosiale media geplaas. “Ons innige meegevoel aan die Coetzer-gesin en familie met afsterwe van hulle dogters. Janke Coetzer was deel van die NWU Eagles u/19 A span. NWU Eagles Netbal dra julle op in ons gebede. Rus sag Jankie, ons gaan jou mis! [sic]” Elmari Craig skryf op haar Facebook-blad dat die Coetzer-sussies twee engele was. “Liefste Louisa en Johan Coetzer dit is my gebed dat God julle sal toevou en vertroos in hierdie ongelooflike moeilike en seer tyd… julle twee dogters was voorwaar twee pragtige engele aan ons geleen. Dit was ŉ voorreg om vir ŉ klein rukkie deel van hulle lewens te wees! Janke sal vir altyd ŉ baie spesiale plekkie in my hart hê! Rus in vrede by Jesus se voete Jankie Plankie en Lize.” Odine Swanepoel. (Foto: Facebook / Lena-Marie Swanepoel) “Janke, tannie onthou jou as die kind met die mooiste sin vir humor. Altyd ’n grappie. Lize, jy was die natuurkind, so onthou ons jou. Jul manier van mense aanraak, jul liefde en straal van energie was [so] aansteeklik soos jul lag. Julle was lewenslustig en altyd vol nuwe planne. Rus sag. Ons harte is stukkend. Julle sal vir ewig voortleef in ons harte,” het Susan van den Heever op Facebook gesê. Magda Myburgh skryf dat die susters die “mooiste harte” gehad het, en die “talentvolste twee sussies” was. Limpopo School Netball het in hul huldeblyk aan Swanepoel gesê hul “harte huil met die verlies van een van ons eie”. “Sy was deel van die Limpopo Schools-netbalspan wat ’n goue medalje by die 2021 Telkom-kampioenskappe gewen het. Ons medelye gaan uit aan haar familie. Mag haar siel in vrede rus.” JuMaine Blignaut, ’n vriendin van Swanepoel, het ook ’n roerende boodskap op Facebook geplaas. Sy skryf onder meer dat die werklikheid van Swanepoel se dood nog moet insink. “Jy was ’n vriendin en heldin met die mooiste geaardheid onder die son. “Ek belowe om elke dag van nou af voluit te leef want jy sou dit nie anders wou hê nie. Ek belowe om ’n KitKat te eet as ek stress oor enigiets want ‘suiker maak alles better’. En ek belowe om in alles wat ek doen jou te eer en te vier [sic].” Kapt. Sergio Kock, polisiewoordvoerder, kon nie Maandag nuwe inligting oor die omstandighede rakende die ongeluk bekend maak nie.